Întrebat de jurnalişti dacă a discutat cu preşedintele Partidului Social Democrat despre susţinerea sa la funcţia de preşedinte al Camerei Deputaţilor, Victor Ponta a spus că nu şi că nici nu îşi doreşte funcţia, însă "în viaţă nu faci numai ce-ţi doreşti".

Victor Ponta a mai spus că nu îşi doreşte nici să-şi reia postul de preşedinte al partidului.

O decizie privind revocarea lui Valeriu Zgonea din funcţia de preşedinte al Camerei Deputaţilor ar putea fi luată abia după alegerile locale, deputaţii fiind în campanie electorală. Decizia ar urma să fie luată în baza modificărilor aduse regulamentului, săptămâna trecută.

Comisia pentru regulament a Camerei Deputaţilor a decis marţi ca revocarea din funcţie a preşedintelui Camerei Deputaţilor să se facă la solicitarea grupului care l-a propus, iar membrii Biroului Permanent, inclusiv preşedintele, să îşi piardă automat funcţiile odată cu pierderea sprijinului politic.